title: Регламент за изпълнение (ЕС) № 960/2012 на Комисията от 18 октомври 2012 година за установяване на стандартни стойности при внос с цел определяне на входната цена на някои плодове и зеленчуци

text:
               19.10.2012

               BG

               Официален вестник на Европейския съюз

               L 288/2

         РЕГЛАМЕНТ ЗА ИЗПЪЛНЕНИЕ (ЕС) № 960/2012 НА КОМИСИЯТА
   от 18 октомври 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 октомври 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  67,8

                  MK

                  35,9

                  ZZ

                  51,9

                  0707 00 05

                  MK

                  38,5

                  TR

                  116,3

                  ZZ

                  77,4

                  0709 93 10

                  TR

                  116,7

                  ZZ

                  116,7

                  0805 50 10

                  AR

                  81,6

                  CL

                  108,8

                  TR

                  85,5

                  ZA

                  84,5

                  ZZ

                  90,1

                  0806 10 10

                  BR

                  269,0

                  MK

                  59,9

                  TR

                  147,1

                  ZZ

                  158,7

                  0808 10 80

                  AR

                  216,2

                  MK

                  29,8

                  NZ

                  127,3

                  US

                  143,5

                  ZA

                  93,4

                  ZZ

                  122,0

                  0808 30 90

                  CN

                  92,8

                  TR

                  115,3

                  ZZ

                  104,1

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение на Съвета (ЕС) № 1251/2009 от 18 декември 2009 година за изменение на Регламент (ЕО) № 1911/2006 за налагане на окончателно антидъмпингово мито върху вноса на разтвори на урея и амониев нитрат с произход, inter alia , от Русия

text:
               19.12.2009

               BG

               Официален вестник на Европейския съюз

               L 338/5

      РЕГЛАМЕНТ ЗА ИЗПЪЛНЕНИЕ НА СЪВЕТА (ЕС) № 1251/2009
   от 18 декември 2009 година
   за изменение на Регламент (ЕО) № 1911/2006 за налагане на окончателно антидъмпингово мито върху вноса на разтвори на урея и амониев нитрат с произход, inter alia, от Русия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (наричан по-долу „основният регламент“), и по-специално член 9, параграф 4 и член 11, параграф 4 от него,
   като взе предвид предложението на Комисията, представено след обсъждане с Консултативния комитет,
   като има предвид, че:
   А.   ПРЕДИШНА ПРОЦЕДУРА

               (1)

               С Регламент (ЕО) № 1995/2000 (2) Съветът наложи окончателно антидъмпингово мито върху вноса на разтвори на урея и амониев нитрат (наричани по-долу „UAN“) с произход, inter alia, от Русия. Посоченият регламент ще бъде наричан по-долу „първоначалният регламент“, а разследването, довело до мерките, наложени с първоначалния регламент, ще бъде наричано по-нататък „първоначалното разследване“.

               (2)

               След преразглеждане с оглед изтичане на срока, започнато през септември 2005 г. (наричано по-долу „преразглеждането с оглед изтичане на срока“), с Регламент (ЕО) № 1911/2006 (3) Съветът поднови за срок от пет години действието на тези мерки на настоящето им равнище. Мерките се състоят от специфични мита.

         Б.   НАСТОЯЩА ПРОЦЕДУРА

   1.   ИСКАНЕ ЗА ПРЕРАЗГЛЕЖДАНЕ

               (3)

               Дружеството Joint Stock Company Acron (наричано по-долу „заявителят“), производител износител в Русия, подаде искане за започване на процедура по преразглеждане във връзка с нов износител (наричано по-долу „настоящото преразглеждане“) съгласно член 11, параграф 4 от основния регламент. Искането беше ограничено по обхват до дъмпинга във връзка със заявителя.

               (4)

               Заявителят заяви, че не е изнасял UAN за Съюза през периода на разследване, на който са основани антидъмпинговите мерки, т.е. периодът от 1 юни 1998 г. до 31 май 1999 г. (наричан по-долу „първоначалният период на разследване“), и че не е свързан с който и да е от производителите износители на UAN, към които се прилагат горепосочените антидъмпингови мерки. Освен това заявителят изтъкна, че е започнал да изнася UAN за Съюза след края на първоначалния период на разследване.

         2.   ЗАПОЧВАНЕ НА ПРОЦЕДУРА ПО ПРЕРАЗГЛЕЖДАНЕ ВЪВ ВРЪЗКА С „НОВ ИЗНОСИТЕЛ“

               (5)

               Комисията разгледа представените от заявителя prima facie доказателства и ги счете за достатъчни да обосноват започването на процедура по преразглеждане съгласно член 11, параграф 4 от основния регламент. След обсъждане с Консултативния комитет и след като на засегнатото производство на Съюза беше дадена възможност да представи становището си, с Регламент (ЕО) № 241/2009 (4) Комисията започна процедура по преразглеждане на Регламент (ЕО) № 1911/2006 („действащите мерки“) по отношение на заявителя.

               (6)

               Съгласно член 2 от Регламент (ЕО) № 241/2009 антидъмпинговото мито в размер на 20,11 EUR/тон, наложено с Регламент (ЕО) № 1911/2006 върху вноса на UAN, произвеждани и продавани за износ за Съюза от страна на заявителя, бе отменено. Едновременно с това съгласно член 14, параграф 5 от основния регламент на митническите органи бе възложено да предприемат необходимите действия за въвеждане на регистрационен режим за този внос.

         3.   РАЗГЛЕЖДАН ПРОДУКТ

               (7)

               Разглежданият в настоящата процедура по преразглеждане продукт е същият както при първоначалното разследване, т.е. разтвор на урея и амониев нитрат, течен тор, обикновено използван в селското стопанство, с произход от Русия (наричан по-долу „разглежданият продукт“). Той представлява смес на урея, амониев нитрат и вода. Разглежданият продукт понастоящем се класира в код по КН 3102 80 00.

         4.   ЗАСЕГНАТИ СТРАНИ

               (8)

               Комисията официално уведоми заявителя, представителите на страната на износа и сдружението на производителите в Съюза за започването на процедурата по преразглеждане. На заинтересованите страни беше предоставена възможност да изложат становищата си в писмена форма и да подадат искане за изслушване в рамките на срока, посочен в известието за започване на процедурата. Бяха изслушани всички заинтересовани страни, които поискаха и доказаха, че са налице основания да бъдат изслушани.

               (9)

               Комисията изпрати въпросници на заявителя и свързаните с него дружества и получи отговори в рамките на установените за тази цел крайни срокове. Комисията изиска и провери цялата информация, която счете за необходима за определяне на дъмпинга. Комисията извърши проверки на място в помещенията на заявителя и на свързаното с него дружество:

                           —

                           JSC Acron, Novgorod, Русия;

                           —

                           Agronova International Inc., Hallandale, САЩ (наричано по-долу „Agronova“).

         5.   ПЕРИОД НА РАЗСЛЕДВАНЕ НА ПРЕРАЗГЛЕЖДАНЕТО

               (10)

               Периодът на разследване на преразглеждането във връзка с „нов износител“ обхвана времето от 1 януари 2008 г. до 31 декември 2008 г. (наричан по-долу „ПРП“).

         В.   РЕЗУЛТАТИ ОТ РАЗСЛЕДВАНЕТО

   1.   ОПРЕДЕЛЯНЕ НА „НОВ ИЗНОСИТЕЛ“

               (11)

               При разследването се потвърди, че заявителят не е осъществил износ на разглеждания продукт през първоначалния период на разследване, както и че той е започнал да извършва износ за Съюза след този период.

               (12)

               Освен това заявителят успя да докаже, че не е свързан с нито един от износителите или производителите в Русия, към които се прилагат действащите антидъмпингови мерки върху вноса на разглеждания продукт с произход от Русия.

               (13)

               В този контекст се потвърди, че заявителят следва да се разглежда като „нов износител“ съгласно член 11, параграф 4 от основния регламент.

         2.   ДЪМПИНГ

   2.1.   ОПРЕДЕЛЯНЕ НА НОРМАЛНАТА СТОЙНОСТ

               (14)

               Заявителят не е имал продажби на разглеждания продукт, извършени на вътрешния пазар в Русия. В случаите в които няма възможност да се използват цените на вътрешния пазар за определяне на нормалната стойност, се налага прилагането на друг метод. Поради това в съответствие с член 2, параграф 3 от основния регламент Комисията изчисли конструирана нормална стойност, както следва.

               (15)

               Нормалната стойност бе конструирана на основата на разходите за производство на заявителя, плюс обоснована по размер сума за разходите за реализация, общите и административните разходи (наричани по-долу „РРОАР“) и за реализиране на печалба в съответствие с член 2, параграфи 3 и 6 от основния регламент.

         2.1.1.
         Корекция на разходите за природен газ на вътрешния пазар на Русия

               (16)

               Във връзка с разходите за производство трябва да се отбележи, че разходите за природен газ представляват основна част от тях и значителна част от общата себестойност на продукцията. В съответствие с член 2, параграф 5 от основния регламент беше проверено дали разходите, свързани с производството и продажбите на разглеждания продукт, са достоверно отразени в документацията на заявителя.

               (17)

               Беше установено, че заплатените от заявителя цени на природния газ на вътрешния пазар са били необичайно ниски. В подкрепа на това може да се посочи, че те са възлизали в размер между една четвърт и една пета от експортната цена на природния газ от Русия. В тази връзка всички налични данни показват, че цените на природния газ на вътрешния пазар в Русия са били регулирани цени, които са значително под пазарните цени, заплащани за природния газ на нерегулираните пазари. Тъй като разходите за природен газ не са достоверно отразени в документацията на заявителя, се наложи те да бъдат съответно коригирани. При липсата на каквито и да е неизкривени цени на природния газ в рамките на вътрешния пазар на Русия и съгласно член 2, параграф 5 от основния регламент се наложи цените на природния газ да бъдат определени „на всяка друга приемлива основа, включително информация от други представителни пазари“.

               (18)

               Коригираната цена се основаваше на средната цена на продавания за износ руски природен газ на границата между Германия и Чехия, а именно Вайдхаус (Waidhaus), без включени транспортни разходи и след корекция за отчитане на разходите за газоразпределението на местно равнище. Тъй като Вайдхаус е основната станция за продажба на руски природен газ за ЕС, като тази станция е най-големият пазар за руски природен газ, от една страна, и е с цени, достоверно отразяващи разходите, от друга страна, тя може да се счита за представителен пазар по смисъла на член 2, параграф 5 от основния регламент.

               (19)

               След разгласяването заявителят представи няколко твърдения във връзка с i) правното основание за корекцията за природния газ и ii) методологията, използвана за корекцията за природния газ.

         2.1.1.1.   Правно основание за корекцията за природния газ

               (20)

               Заявителят изтъкна, че каквато и да е корекция на цената на природния газ, заплащана на вътрешния пазар на Русия, би била необоснована предвид това, че счетоводните му документи отразяват в пълна степен разходите, свързани с производството на разглеждания продукт в Русия. Освен това заявителят изтъкна, че съгласно член 1 от основния регламент нормалната стойност трябва винаги да бъде определяна във връзка със страната на износа и че поради тази причина базирането на констатациите на информация от производители от други трети държави противоречи на разпоредбите на посочения член.

               (21)

               По отношение на твърдяното от страна на заявителя нарушение на член 1 от основния регламент, трябва да се отбележи, че посоченият член само описва общата концепция за дъмпинга, докато подробните правила за определянето на дъмпинга са установени в член 2 от основния регламент. В член 2, параграф 5 от основния регламент се предвижда възможността да се използват данни от други представителни пазари, включително от трета държава, ако разходите, свързани с производството и продажбата на продукта по разследването, не са достоверно отразени в документацията на засегнатата страна. Поради гореизложеното твърдението на заявителя в това отношение трябваше да бъде отхвърлено.

               (22)

               Заявителят изтъкна също така съществуването на естествени конкурентни предимства в Русия, например големите находища на природен газ и благоприятните условия за доставките, които биха могли да обяснят ценовата разлика между цената на природния газ, който се продава на вътрешния пазар, и цената на този, който се изнася. Заявителят подчерта също така, че цените на природния газ на руския вътрешен пазар покриват разходите.

               (23)

               Във връзка с наличието на естествени предимства заявителят не отчита факта, че цените на природния газ в рамките на вътрешния пазар в Русия са регулирани и поради тази причина не може да се счита, че достоверно отразяват цената, която обикновено се заплаща на пазарите, в рамките на които не се наблюдават изкривявания. Заявителят не представи също така каквото и да е доказателство в подкрепа на тези твърдения. Наред с това, по отношение на разходите, дори ако цените на природния газ, заплащани от заявителя, покриват разходите за единица продукция за производството и продажбите на природен газ, които поема доставчикът му, този довод не е релевантен, тъй като пазарната цена на природния газ не е задължително свързана с разходите за неговото производство и продажба. Поради гореизложеното тези твърдения трябваше да бъдат отхвърлени.

               (24)

               Заявителят изтъкна също така че разследването по реда на основния регламент не следва да обхваща случая на субсидиране на продукти нагоре по веригата. Трябва да се отбележи, че с член 2, параграф 5 от основния регламент се цели да се определи дали разходите, свързани с производството и продажбата на сходния продукт, са достоверно отразени в документацията на засегнатата страна. В конкретния случай заключението в това отношение беше отрицателно поради причините, изложени по-горе в съображение 17. Това е различно от установяването на съществуването на субсидии, което не е предмет на настоящото разследване. Поради гореизложеното твърдението на заявителя трябваше да бъде отхвърлено.

               (25)

               В този контекст заявителят изтъкна също така, че дори ако съществува специфична пазарна ситуация по смисъла на член 2, параграф 3 от основния регламент, тя се отнася единствено за пазара на разглеждания продукт, т.е. UAN, и в този смисъл не може да се разширява към пазарните условия за продуктите нагоре по веригата. Същевременно, както е видно от съображение 24 по-горе, корекцията за цените на природния газ беше направена въз основа на член 2, параграф 5 от основния регламент, който, както е посочено в съображение 21 по-горе, изрично предоставя правото да се използват разходите за производство от друг представителен пазар. Поради гореизложеното твърдението на заявителя трябваше да бъде отхвърлено.

               (26)

               На последно място, заявителят изтъкна, че разпоредбите на член 2, параграф 5 от основния регламент са ограничени до проучване съответствието на документацията на дружеството с общоприетите счетоводни стандарти на съответната трета държава и не налагат изискването разходите да съответстват на тези в рамките на нерегулирани пазари.

               (27)

               Трябва да се отбележи, че съгласно член 2, параграф 5 от основния регламент трябва да са изпълнени две изисквания, за да се изчислят разходите на базата на документацията на износителя: i) документацията трябва да се води в съответствие с общоприетите счетоводни стандарти на съответната държава и ii) документацията трябва достоверно да отразява разходите, свързани с производството и продажбата на разглеждания продукт. Ако, както е в конкретния случай, не е изпълнено второто изискване, тъй като разходите не са достоверно отразени в документацията, те трябва да бъдат коригирани. Поради гореизложеното твърдението на заявителя трябваше да бъде отхвърлено.

         2.1.1.2.   Методология, използвана за корекцията за природния газ

               (28)

               Заявителят изтъкна, че през ПРП на настоящото разследване цените на природния газ са показали значителни колебания и че нормалната стойност следва да бъде определена по-скоро на месечна (или най-малко тримесечна) база, отколкото на годишна база.

               (29)

               Трябва да се отбележи, че въпреки че цените на природния газ са показали колебания през ПРП, тези колебания не се считат за изключителни или за особено значителни. Пазарът на природния газ обикновено се характеризира с относително значителни колебания на цените. Заявителят не успя да докаже, че са били налице каквито и да е специфични обстоятелства и че колебанията на цената през ПРП са били значителни предвид обичайните колебания. Поради тази причина няма основание да не се следва методологията, използвана в разследването, довело до действащите мерки. На второ място данните, въз основа на които съгласно заявителя е следвало да се определят нормалните стойности, бяха единствено частично достъпни, тъй като необходимата информация от дружества от САЩ, т.е. РРОАР и печалбата, бяха налични единствено на годишна база. Поради тази причина, дори ако беше следвана логиката на заявителя, нямаше да е възможно достоверно изчисление на месечна или тримесечна база. Поради гореизложеното твърдението на заявителя трябваше да бъде отхвърлено.

               (30)

               Заявителят изтъкна също така че Вайдхаус не е подходящ референтен пазар предвид предполагаемото неконкурентно ценообразуване на природния газ в Германия и отношенията между страните, което е фактор във връзка с ценообразуването в договорите за износ на природен газ от Русия.

               (31)

               Трябва да се отбележи, че твърдяното неконкурентно ценообразуване на природния газ на вътрешния пазар в Германия при всяко положение беше счетено за нерелевантно, тъй като то касае единствено цените, на които германските газоразпределителни дружества продават газ на вътрешния пазар, и поради тази причина това не е свързано по никакъв начин с цената, на която се продава руски природен газ за износ на пункта Вайдхаус. Твърдението на заявителя, че германските контрагенти нямат стимул да договарят ниски цени за руския природен газ, внасян при Вайдхаус, е само предположение, което е лишено от каквато и да е фактическа обосновка и доказателства. Поради това тези твърдения бяха отхвърлени.

               (32)

               Заявителят изтъкна също така че ако трябва да се използва експортната цена при Вайдхаус, заплащаното руско експортно мито за всички експортни операции е трябвало да бъде приспаднато от цената при Вайдхаус, тъй като то не се прилага за вътрешния пазар.

               (33)

               Несъмнено пазарната цена при Вайдхаус, който се счита за представителен пазар по смисъла на член 2, параграф 5 от основния регламент, е цената, след като са заплатени експортните такси. От гледна точка на купувача релевантната цена е тази, която той трябва да заплати при Вайдхаус, и в този смисъл не е от значение какъв процент от тази цена представлява експортни такси и какъв процент се заплаща на доставчика на природен газ. Последният, от друга страна, винаги ще се стреми да увеличи максимално цената си и по този начин да поиска от клиентите си най-високата цена, която те са готови да заплатят. Като се има предвид, че тази цена винаги съществено надвишава производствените му разходи, позволявайки на доставчика на природен газ да реализира големи печалби, пазарната цена обикновено не се влияе от размера на експортните такси, а от това каква цена са склонни да заплатят клиентите. Поради това се направи заключението, че цената, включваща експортните такси, а не цената без тях, е пазарната неизкривена цена. Ето защо твърденията на заявителя в това отношение бяха отхвърлени.

               (34)

               В този контекст заявителят изтъкна също така че надценката на местното газоразпределително дружество не следва да се добавя към експортната цена при Вайдхаус, без обаче да представи разяснения или да докаже защо счита, че корекцията във връзка с местното газоразпределително дружество е била нецелесъобразна. Тъй като обаче клиентите на вътрешния пазар са купували природен газ от местни доставчици, трябваше да се приеме, че им се е налагало да заплащат разходите за газоразпределение на местно равнище, които като такива не са включени в некоригираната цена при Вайдхаус. Поради тази причина бе счетено, че тази корекция е обоснована и ето защо твърдението на заявителя беше отхвърлено.

         2.1.2.
         Разходи за реализация, общи и административни разходи (наричани по-долу „РРОАР“)

               (35)

               Не беше възможно да се определят РРОАР и печалбата на основата на уводната част на член 2, параграф 6, първо изречение от основния регламент, защото заявителят не е имал продажби на сходния продукт на вътрешния пазар в Русия. Член 2, параграф 6, буква а) от основния регламент не можеше да бъде приложен, тъй като заявителят е единствен обект на разследването. Член 2, параграф 6, буква б) също не беше приложим, тъй като за продуктите, принадлежащи към същата обща категория стоки, природният газ е също така най-важната суровина и поради това разходите за производство най-вероятно също трябва да бъдат коригирани поради причините, посочени в съображение 17 по-горе. В рамките на настоящото преразглеждане липсваше информация, която да позволи точното количествено определяне на такава корекция и определянето на РРОАР и съответните маржове на печалбата при продажбата на тези продукти след такава корекция. Поради това РРОАР и печалбата бяха определени в съответствие с член 2, параграф 6, буква в) от основния регламент на базата на обоснован метод.

               (36)

               Тъй като руският вътрешен пазар на продукти от същата обща категория е изключително малък, трябваше да бъде получена информация от други представителни пазари. В това отношение беше разгледана наличната публична информация, свързана с основни дружества с дейност в областта на азотните торове. Беше установено, че съответните данни от северноамерикански (по-конкретно от САЩ) производители са най-подходящи за целите на разследването предвид наличието на надеждна и пълна публична финансова информация от листваните дружества от този регион на света. Освен това северноамериканският пазар показа значителен обем вътрешни продажби и значително равнище на конкуренция както от страна на местни дружества, така и от страна на чуждестранни дружества. Поради това РРОАР и печалбата бяха определени въз основа на среднопретеглените РРОАР и печалбата на трима северноамерикански производители, за които беше установено, че са сред най-големите дружества с дейност в сферата на торовете предвид техните продажби на същата обща категория продукти (азотни торове), които са извършени на северноамериканския пазар. Беше счетено, че тези трима производители са представителни за търговията с азотни торове, както и че техните РРОАР и печалбата са представителни за същия тип разходи на дружествата от този стопански сектор. Освен това няма данни, които да показват, че стойността на така определената печалба надвишава печалбата, обичайно реализирана от руските производители при продажбата на продукти от същата обща категория на вътрешния пазар в Русия.

               (37)

               След разгласяването заявителят оспори гореописаната методология, като изтъкна, че използваният марж на печалбата е необоснован и изключително висок, особено в сравнение с маржа на печалбата, използван в по-ранни антидъмпингови разследвания относно същия продукт. Заявителят изтъкна, че през 2008 г. — годината, на базата на която бяха установени РРОАР и печалбата, — ситуацията е била необичайна на пазара в САЩ, тъй като цените на природния газ са показали значителни колебания, а цените на торовете са били извънредно високи, което е довело до необичайно големи печалби за производителите от САЩ.

               (38)

               Като цяло при настоящото преразглеждане се потвърди, че няма промяна в обстоятелствата по смисъла на член 11, параграф 9 от основния регламент, която да обоснове решението да не се използва методологията от разследването, довело до действащите мерки. На първо място, беше установено, че маржовете на печалбата, достигнати от същите производители от САЩ преди 2008 г., са били сходни с тези, които са били реализирани през 2008 г. На второ място, дори ако равнищата на печалбата през 2008 г. са се отличавали от тези през предходните години, това е нормално при пазарна икономика, в която разходите, цените и печалбата варират. На трето място, пазарът на природен газ обикновено се характеризира като променлив. При сравнение на равнищата на цените на природния газ на пазара в САЩ и на този при Вайдхаус през 2008 г. и през предходните години не се установи никаква различна тенденция, която да обоснове необичайно висока печалба на пазара в САЩ. От гледна точка на гореизложеното се счита, че няма основания да не се използва методологията, описана по-горе в съображение 36.

               (39)

               Наред с това заявителят изтъкна, че критерият по член 2, параграф 6, буква в) по отношение на обосноваността на използвания марж на печалбата не е бил приложен, тъй като той надхвърля печалбата, обичайно реализирана от други износители или производители върху продукти от същата обща категория в рамките на вътрешния пазар в страната на произход по смисъла на член 2, параграф 6, буква в) от основния регламент.

               (40)

               Заявителят не представи никакви доказателства в подкрепа на това твърдение. Тъй като настоящото преразглеждане беше ограничено до определяне на дъмпинга във връзка със заявителя, не беше налична информация за други производители в Русия. Като се отбелязва, че разходите за природен газ на заявителя трябваше да бъдат отхвърлени поради горепосочените съображения, нормата на рентабилност, която самият заявителят отчита на равнището на дружеството за продуктите, продавани на вътрешния пазар, след корекции за извънредна печалба и загуба от финансови дейности, е от същия порядък като нормата на рентабилност на производителите от САЩ. При тези обстоятелства няма основания да се счита, че използваният марж на печалбата надвишава обичайно реализираната печалба от други износители или производители върху продукти от същата обща категория в рамките на вътрешния пазар в страната на произход по смисъла на член 2, параграф 6, буква в) от основния регламент.

               (41)

               Производството на Съюза направи възражения по отношение на гореописания подход във връзка с определянето на РРОАР и печалбата и изрази становище, че е следвало да бъдат използвани РРОАР на заявителя. В член 2, параграф 6 от основния регламент обаче се посочва, че стойностите за РРОАР и печалбата трябва да се определят единствено на основата на действителните данни за производството и продажбите на засегнатия производител износител, когато продажбите са извършени при обичайни търговски условия. Както е посочено в съображения 35 и 36, това не беше възможно, тъй като заявителят не е имал продажби на сходния продукт, извършени на вътрешния пазар в Русия. Поради тази причина това твърдение трябваше да бъде отхвърлено.

         2.2.   ЕКСПОРТНА ЦЕНА

               (42)

               Експортната цена беше установена в съответствие с член 2, параграф 8 от основния регламент, т. е на основата на цената, която е действително платена или дължима за продукта при продажбата му за износ от страната на износа за Съюза.

         2.3.   СРАВНЕНИЕ

               (43)

               Нормалната стойност и експортната цена бяха сравнени на базата на цена франко завода. За да се осигури обективно сравнение между нормалната стойност и експортната цена, беше направена корекция във връзка с разликите, които влияят върху цената и нейната съпоставимост, в съответствие с член 2, параграф 10 от основния регламент. Съответно при приложимост и наличие на проверени доказателства бяха направени корекции както за разликите в разходите за транспорт, обработване, товарене и за допълнителните разходи, така и за разликите в косвените данъци.

               (44)

               Експортните продажби от страна на заявителя през ПРП са били извършени чрез Agronova, свързаното търговско дружество в САЩ. При разследването се установи, че функциите на свързаното дружество са ограничени единствено до търсене на клиенти и преговаряне по договорите за продажба. При проверката се откри, че счетоводните документи на Agronova не отразяват достоверно всички негови операции и се установи, че макар да не са били плащани на дружеството свързани с транзакциите комисиони, то е било компенсирано под друга форма за неговата дейност. Поради тези съображения функциите на Agronova са считани за сходни с тези на търговски агент на комисиона. Поради тази причина експортната цена беше коригирана със сума за комисиони, съответстваща на обичайната надценка на търговско дружество съгласно член 2, параграф 10, буква и) от основния регламент.

               (45)

               Заявителят изтъкна, че експортната цена не е трябвало да бъде коригирана със сума за комисиони съгласно член 2, параграф 10, буква и) от основния регламент за продажбите, извършени чрез свързаното с него дружество в САЩ, тъй като за това дружество се твърди, че е имало функции, идентични на тези на напълно интегрирана структурна единица за експортни продажби и поради това не е следвало да бъде разглеждано като търговски агент на комисиона.

               (46)

               Това не можеше да бъде потвърдено при настоящото разследване, при което се установи, че по отношение на функциите и начина за компенсиране от страна на заявителя на свързаното с него дружество за дейността му, то следва по-скоро да се счита търговски агент на комисиона.

         2.4.   ДЪМПИНГОВ МАРЖ

               (47)

               Дъмпинговият марж беше определен въз основа на сравнение на среднопретеглената нормална стойност със среднопретеглената експортна цена в съответствие с член 2, параграф 11 от основния регламент.

               (48)

               При това сравнение се установи дъмпингов марж от 22,9 %, изразен като процент от CIF цената на границата без платено мито.

         Г.   АНТИДЪМПИНГОВИ МЕРКИ

               (49)

               Трябва да се отбележи, че в съответствие с член 9, параграф 4 от основния регламент и както е посочено в съображение 49 от Регламент (ЕО) № 1995/2000, окончателното мито в първоначалното разследване беше определено на равнището на установения марж на вредата, който беше по-нисък от дъмпинговия марж, тъй като беше счетено, че такова по-ниско мито ще бъде достатъчно за отстраняване на вредата за производството на Съюза. Предвид гореизложеното митото, установено при настоящото преразглеждане, не следва да надвишава маржа на вредата.

               (50)

               В настоящото частично междинно преразглеждане не беше възможно да бъде определен индивидуален марж на вредата, тъй като преразглеждането е ограничено до разглеждане на дъмпинга във връзка със заявителя. Поради това определеният при настоящото преразглеждане дъмпингов марж беше сравнен с маржа на вредата, установен при първоначалното разследване. Тъй като последният е по-нисък от дъмпинговия марж, установен при настоящото разследване, на заявителя следва да бъде наложено окончателно антидъмпингово мито на равнището на маржа на вредата, определен при първоначалното разследване.

               (51)

               По отношение на формата на мерките беше счетено, че измененото антидъмпингово мито следва да бъде под същата форма като тази на митата, наложени с Регламент (ЕО) № 1995/2000. С цел да се обезпечи ефективността на мерките и да се противодейства на ценовата манипулация беше целесъобразно да се наложат мита под формата на конкретна сума на тон. В резултат на това антидъмпинговото мито, което трябва да се наложи върху вноса на разглеждания продукт, произвеждан и продаван за износ за Съюза от страна на заявителя, и което е изчислено на основата на маржа на вредата, определен при първоначалното разследване, и което е изразено под формата на конкретна сума на тон, следва да бъде 20,11 EUR за тон.

         Д.   НАЛАГАНЕ НА АНТИДЪМПИНГОВОТО МИТО С ОБРАТНА СИЛА

               (52)

               Предвид гореизложените констатации приложимото към заявителя антидъмпингово мито се налага с обратна сила, считано от датата на започване на процедурата по преразглеждане във връзка с вноса на разглеждания продукт, който е подлежал на регистрационен режим съгласно член 3 от Регламент (ЕО) № 241/2009.

         Е.   РАЗГЛАСЯВАНЕ И СРОК НА ДЕЙСТВИЕ НА МЕРКИТЕ

               (53)

               Заявителят и останалите страни бяха информирани за основните факти и съображения, на които се основава намерението за повторно налагане на окончателно антидъмпингово мито върху вноса на UAN с произход, inter alia, от Русия, произвеждани и продавани за износ за Съюза от страна на заявителя, и за налагане на това мито с обратна сила върху вноса, подлежащ на регистрационен режим. На всички страни беше предоставена възможност за коментар.

               (54)

               Настоящото преразглеждане не засяга датата, на която изтича действието на мерките, наложени с Регламент (ЕО) № 1911/2006, съгласно член 11, параграф 2 от основния регламент.

         Ж.   ГАРАНЦИЯ

               (55)

               След окончателното разгласяване заявителят предложи гаранция в съответствие с член 8 от основния регламент. Заявителят изтъкна, че гаранцията се базира на обоснованото очакване, че някои от неговите твърдения след окончателното разгласяване ще бъдат приети и ще доведат до минимална цена на вноса, която да се прилага спрямо него. Тъй като обаче никое от твърденията на заявителя не беше счетено за обосновано и тъй като изглежда, че заявителят не е заинтересован от възможността да предложи минимална цена на вноса на базата на степента на отстраняване на вредата, установена в първоначалното разследване, не беше сметнато за необходимо да се прави по-нататъшен подробен анализ на гаранцията с оглед на евентуалното ѝ приемане,

         ПРИЕ НАСТОЯЩИЯ РЕГЛАМЕНТ:
   Член 1
   1.   Таблицата в член 1, параграф 2 от Регламент (ЕО) № 1911/2006 се изменя, като се добавя следното:

                  „Страна

                  Дружество

                  Ставка на митото
                  (на тон)

                  Допълнителен код по ТАРИК

                  Русия

                  Joint Stock Company Acron

                  20,11 EUR

                  A932“

   2.   Митото, наложено с настоящия регламент, се налага с обратна сила върху вноса на смеси на урея и амониев нитрат във воден или амонячен разтвор, които са били регистрирани съгласно член 3 от Регламент (ЕО) № 241/2009.
   3.   От митническите органи се изисква да преустановят регистрационния режим за вноса на смеси на урея и амониев нитрат във воден или амонячен разтвор с произход от Русия, произвеждани и продавани за износ за Общността от страна на дружеството Joint Stock Company Acron.
   4.   Освен ако е посочено друго, се прилагат действащите разпоредби относно митата.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 декември 2009 година.

            За Съвета

            Председател

         Å. TORSTENSSON

      (1)  ОВ L 56, 6.3.1996 г., стр. 1.

      (2)  ОВ L 238, 22.9.2000 г., стр. 15.

      (3)  ОВ L 365, 21.12.2006 г., стр. 26.

      (4)  ОВ L 75, 21.3.2009 г., стр. 5.


title: Регламент за изпълнение (ЕС) № 562/2011 на Комисията от 10 юни 2011 година за приемане на план относно разпределянето между държавите-членки на ресурси, начислими към бюджетната 2012 година, за снабдяването с храна от интервенционните складове в полза на най-нуждаещите се лица в Европейския съюз и за дерогация от някои разпоредби на Регламент (ЕС) № 807/2010

text:
               11.6.2011

               BG

               Официален вестник на Европейския съюз

               L 152/24

         РЕГЛАМЕНТ ЗА ИЗПЪЛНЕНИЕ (ЕС) № 562/2011 НА КОМИСИЯТА
   от 10 юни 2011 година
   за приемане на план относно разпределянето между държавите-членки на ресурси, начислими към бюджетната 2012 година, за снабдяването с храна от интервенционните складове в полза на най-нуждаещите се лица в Европейския съюз и за дерогация от някои разпоредби на Регламент (ЕС) № 807/2010
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, букви е) и ж) във връзка с член 4 от него,
   като взе предвид Регламент (ЕО) № 2799/98 на Съвета от 15 декември 1998 г. за определяне на агромонетарния режим на еврото (2), и по-специално член 3, параграф 2 от него,
   като има предвид, че:

               (1)

               В съответствие с член 2 от Регламент (ЕС) № 807/2010 на Комисията от 14 септември 2010 г. относно установяване на подробни правила за снабдяването с храна от интервенционни складове в полза на най-нуждаещите се лица в Съюза (3) Комисията трябва да приеме план за разпределение, който се финансира от наличните средства за бюджетната 2012 година. По-специално този план трябва да определи за всяка от прилагащите мярката държави-членки максималните финансови ресурси, налични за изпълнението на нейната част от плана, както и количеството от всеки вид продукт, което следва да се изтегли от запасите, държани от интервенционните агенции.

               (2)

               Държавите-членки, участващи в плана за разпределение за бюджетната 2012 година, предоставиха на Комисията изискваната информация в съответствие с член 1 от Регламент (ЕС) № 807/2010.

               (3)

               За целите на разпределението на ресурсите трябва да се вземат предвид опитът и степента, в която държавите-членки са оползотворили разпределените им в предходните години ресурси.

               (4)

               Предвид факта, че наличностите в интервенционните складове за снабдяване по схемата за разпределение на храни на най-нуждаещите се лица са значително по-малки спрямо предходната година, е целесъобразно годишният план за 2012 г. да бъде приет веднага след като държавите-членки предоставят на Комисията информацията, която се изисква в член 1 от Регламент (ЕС) № 807/2010. Бързото приемане цели да осигури на държавите-членки допълнително време, за да организират изпълнението на годишния план на Съюза с цел да се предостави възможност на националните орани и благотворителните организации да намерят алтернативни източници на храна.

               (5)

               В член 4 от Регламент (ЕС) № 807/2010 се предвижда, че в случай на липса на ориз в интервенционните складове Комисията може да даде разрешение за изтегляне на зърнени култури от интервенционните складове, за да бъде заплатено набавянето на пазара на ориз или на продукти на оризова основа. Следователно тъй като в интервенционните складове понастоящем има липса на ориз, следва да се разреши изтеглянето на зърнени култури от тях, за да бъде заплатено набавянето на продукти на оризова основа на пазара.

               (6)

               В член 8, параграф 1 от Регламент (ЕС) № 807/2010 се предвижда прехвърляне между държавите-членки на липсващи продукти в интервенционните складове на държавата-членка, в която тези продукти се изискват, за да се изпълни годишният план за разпределение. Съответно прехвърлянията в рамките на Съюза, необходими за изпълнението на посочения план за 2012 г., следва да бъдат разрешени при условията, предвидени в член 8 от Регламент (ЕС) № 807/2010.

               (7)

               Вследствие на сегашното положение на пазара в сектора на зърнените култури, което се характеризира с високи нива на пазарните цени, и с цел да се подсигурят финансовите интереси на Съюза, е целесъобразно да бъде увеличена гаранцията, предоставяна от изпълнителя на договора за доставка на зърнени култури в съответствие с член 4, параграф 3 и член 8, параграф 4 от Регламент (ЕС) № 807/2010.

               (8)

               За целите на прилагането на годишния план за разпределение е уместно като правопораждащ факт по смисъла на член 3 от Регламент (ЕО) № 2799/98 да бъде приета началната дата на бюджетната година за управление на публичните запаси.

               (9)

               В съответствие с член 2, параграф 2 от Регламент (ЕС) № 807/2010 при съставянето на годишния план за разпределение Комисията се консултира с основните организации, запознати с проблемите на най-нуждаещите се лица в Съюза.

               (10)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   В съответствие с член 27 от Регламент (ЕО) № 1234/2007 разпределението за 2012 г. на храните, предназначени за най-нуждаещите се лица в Съюза, се осъществява съгласно годишния план за разпределение, установен в приложение I към настоящия регламент.
   Разрешава се използването на зърнени култури, за да бъде заплатено набавянето на продукти на оризова основа на пазара, както се посочва в член 4, параграф 2 от Регламент (ЕС) № 807/2010.
   Член 2
   Прехвърлянето в рамките на Съюза на продуктите, изброени в приложение II към настоящия регламент, се разрешава при спазване на установените в член 8 от Регламент (ЕС) № 807/2010 условия.
   Член 3
   Чрез дерогация от член 4, параграф 3 и от член 8, параграф 4, първа алинея от Регламент (ЕС) № 807/2010, при плана за разпределение за 2012 г. изпълнителят на договора за доставка предоставя гаранция, равняваща се на 150 EUR на тон, преди зърнените култури да бъдат изтеглени от интервенционните складове.
   Член 4
   За целите на прилагане на годишния план за разпределение, посочен в член 1 от настоящия регламент, датата на правопораждащия факт по смисъла на член 3 от Регламент (ЕО) № 2799/98 е 1 октомври 2011 г.
   Член 5
   Настоящият регламент влиза в сила на третия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 10 юни 2011 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 349, 24.12.1998 г., стр. 1.

      (3)  ОВ L 242, 15.9.2010 г., стр. 9.

      ПРИЛОЖЕНИЕ I

         ГОДИШЕН ПЛАН ЗА РАЗПРЕДЕЛЕНИЕ ЗА 2012 г.

                  а)

                  Финансови ресурси, предоставени за изпълнението на плана за 2012 г. във всяка държава-членка:

                              (в евро)

                              Държава-членка

                              Разпределение

                              Belgique/België

                              2 795 058

                              България

                              4 183 873

                              Česká republika

                              122 600

                              Eesti

                              718 782

                              Éire/Ireland

                              1 304 105

                              Elláda

                              4 805 742

                              España

                              18 084 154

                              France

                              15 869 928

                              Italia

                              22 103 802

                              Latvija

                              1 558 586

                              Lietuva

                              1 849 759

                              Luxembourg

                              47 463

                              Magyarország

                              3 237 794

                              Malta

                              131 505

                              Polska

                              17 310 824

                              Portugal

                              4 524 628

                              România

                              12 035 925

                              Slovenija

                              515 467

                              Slovakia

                              959 383

                              Suomi/Finland

                              1 327 965

                                 Общо

                                 113 487 343

                  б)

                  Количество от всеки вид продукт, който следва да се изтегли от интервенционните складове на ЕС, за да бъде разпределен във всяка държава-членка в рамките на максималните суми, определени в буква а) от настоящото приложение:

                              (в тонове)

                              Държава-членка

                              Зърнени култури

                              Масло

                              Обезмаслено мляко на прах

                              Belgique/België

                              —

                              1 560,273

                              България

                              39 144,763

                              —

                              Česká republika (1)

                              450,000

                              —

                              Eesti (2)

                              —

                              383,316

                              Éire/Ireland

                              —

                              727,985

                              Elláda

                              —

                              2 682,689

                              España

                              —

                              10 095,040

                              France

                              —

                              8 859,003

                              Italia

                              —

                              12 338,912

                              Latvija

                              —

                              870,043

                              Lietuva

                              —

                              1 032,583

                              Luxembourg (3)

                              —

                              —

                              Magyarország

                              —

                              1 807,420

                              Malta

                              1 230,373

                              —

                              Polska

                              —

                              9 663,348

                              Portugal

                              —

                              2 525,764

                              România

                              112 609,424

                              —

                              Slovenija

                              —

                              287,747

                              Slovakia

                              8 976,092

                              —

                              Suomi/Finland

                              —

                              741,304

                                 Общо

                                 162 410,652

                                 53 575,425

         (1)  Česká republika: средства, предоставени за закупуване на млечни продукти на пазара на ЕС: 37 356 EUR, които да се отчетат по позицията за предоставяне на обезмаслено мляко на прах, и допълнителни 33 263 EUR, които да се отчетат по позицията за предоставяне на масло на Чешката република.

         (2)  Eesti: средства, предоставени за закупуване на млечни продукти на пазара на ЕС: 30 440 EUR, които да се отчетат по позицията за предоставяне на масло на Естония.

         (3)  Luxembourg: средства, предоставени за закупуване на млечни продукти на пазара на ЕС: 44 989 EUR, които да се отчетат по позицията за предоставяне на обезмаслено мляко на прах на Люксембург.

      ПРИЛОЖЕНИЕ II

                  а)

                  Разрешени прехвърляния на зърнени култури в рамките на Съюза според плана за бюджетната 2012 година:

                              Количество
                              (тонове)

                              Титуляр

                              Получател

                              1

                              33 988,763

                              Agency for Rural Affairs, Suomi/Finland

                              Държавен фонд ‘Земеделие’ — Разплащателна агенция, България

                              2

                              5 156,000

                              RPA, UK

                              Държавен фонд ‘Земеделие’ — Разплащателна агенция, България

                              3

                              450,000

                              SJV, Sverige

                              SZIF, Česká Republika

                              4

                              1 230,373

                              SJV, Sverige

                              Ministry for Resources and Rural Affairs Paying Agency, Malta

                              5

                              16 880,298

                              BLE, Deutschland

                              Agenția de Plăți și Intervenție pentru Agricultură, România

                              6

                              41 360,295

                              Agency for Rural Affairs, Suomi/Finland

                              Agenția de Plăți și Intervenție pentru Agricultură, România

                              7

                              54 368,831

                              SJV, Sverige

                              Agenția de Plăți și Intervenție pentru Agricultură, România

                              8

                              147,000

                              FranceAgriMer, France

                              Pôdohospodárska platobná agentúra, Slovenská Republika

                              9

                              8 829,092

                              SJV, Sverige

                              Pôdohospodárska platobná agentúra, Slovenská Republika

                  б)

                  Разрешени прехвърляния на обезмаслено мляко на прах в рамките на Съюза според плана за бюджетната 2012 година:

                              Количество
                              (тонове)

                              Титуляр

                              Получател

                              1

                              2 682,688

                              BLE, Deutschland

                              OPEKEPE, Elláda

                              2

                              330,350

                              SZIF, Česká Republika

                              FEGA, España

                              3

                              6 308,486

                              OFI, Ireland

                              FEGA, España

                              4

                              3 456,204

                              RPA, UK

                              FEGA, España

                              5

                              2 118,853

                              RPA, UK

                              FranceAgriMer, France

                              6

                              7 905,602

                              BIRB, Belgique

                              AGEA, Italia

                              7

                              1 476,378

                              OFI, Ireland

                              AGEA, Italia

                              8

                              2 749,632

                              Dienst Regelingen Roermond, Netherlands

                              AGEA, Italia

                              9

                              207,300

                              SJV, Sverige

                              AGEA, Italia

                              10

                              870,042

                              Lietuvos žemės ūkio ir maisto produktų rinkos reguliavimo agentūra, Lietuva

                              Rural Support Service, Latvia

                              11

                              1 807,420

                              RPA, UK

                              Mezőgazdasági és Vidékfejlesztési Hivatal, Magyarország

                              12

                              3 294,212

                              BLE, Deutschland

                              ARR, Polska

                              13

                              1 675,024

                              Lietuvos žemės ūkio ir maisto produktų rinkos reguliavimo agentūra, Lietuva

                              ARR, Polska

                              14

                              4 693,285

                              RPA, UK

                              ARR, Polska

                              15

                              2 525,314

                              RPA, UK

                              IFAP I.P., Portugal

                              16

                              287,747

                              Dienst Regelingen Roermond, Netherlands

                              Agencija Republike Slovenije za kmetijske trge in razvoj podeželja, Slovenija

                              17

                              252,008

                              PRIA, Eesti

                              Agency for Rural Affairs, Suomi/Finland

                              18

                              489,296

                              Dienst Regelingen Roermond, Netherlands

                              Agency for Rural Affairs, Suomi/Finland


title: Регламент за изпълнение (ЕС) № 646/2014 на Комисията от 12 юни 2014 година относно класирането на някои стоки в Комбинираната номенклатура

text:
               18.6.2014

               BG

               Официален вестник на Европейския съюз

               L 178/2

         РЕГЛАМЕНТ ЗА ИЗПЪЛНЕНИЕ (ЕС) № 646/2014 НА КОМИСИЯТА
   от 12 юни 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани в кодовете по КН, посочени в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, издадена по отношение на стоките, обхванати от настоящия регламент, която не е в съответствие с настоящия регламент, да може да продължи да бъде използвана от титуляря за известен период от време съгласно член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде използвана съгласно член 12, параграф 6 от Регламент (ЕИО) № 2913/92 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 юни 2014 година.

            За Комисията,

            от името на председателя,

         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      (2)  Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (ОВ L 302, 19.10.1992 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Продукт от стомана с тяло, което е отчасти резбовано и отчасти покрито с пластмаса. Той притежава прорязана глава с кръстат прорез. Продуктът не е нито скосен, нито заострен в края му. Той е с дължина приблизително 45 mm и външен диаметър приблизително 7 mm.
                  Този продукт е предназначен да бъде част от гарнитура за мебели. Продуктът се завинтва откъм резбования си край в предварително пробит отвор в една част на дадена мебел. Главата се пъха в предварително пробит отвор в друга част на същата мебел. Двете части на тази мебел се свързват помежду си чрез фиксиране на главата в прореза в другата част на гарнитурата (не е включена в представянето).

                      (1) Виж изображението.

                  7318 19 00

                  Класирането се определя от общо правило 1, общо правило 3, буква б) и общо правило 6 за тълкуване на Комбинираната номенклатура, от забележка 1 към глава 83 и от текстовете на кодове по КН 7318 и 7318 19 00.
                  Продуктът е сложен артикул, състоящ се от два материала. Той следва да бъде класиран според материала, който придава основния му характер (метал).
                  Класирането в позиция 8302 като гарнитура за мебели е изключено, тъй като продуктът представлява само част от пълната гарнитура и притежава характеристиките на резбован артикул от позиция 7318 (вж. забележка 1 към глава 83).
                  Продуктът не се счита за винт от позиция 7318, тъй като самостоятелно нито закрепва, нито съединява артикули. Само резбованият край се завинтва, докато другият край се фиксира в прореза в другата част на гарнитурата. Следователно се изключва класиране в кодове по КН 7318 12, 7318 14 или 7318 15.
                  Поради това артикулът трябва да бъде класиран в код по КН 7318 19 00 като друг резбован артикул от стомана.

         (1)  Изображението е само за информация.


title: Регламент за изпълнение (ЕС) 2017/897 на Комисията от 24 май 2017 година за установяване на стандартни стойности при внос с цел определяне на входната цена на някои плодове и зеленчуци

text:
               25.5.2017

               BG

               Официален вестник на Европейския съюз

               L 138/126

         РЕГЛАМЕНТ ЗА ИЗПЪЛНЕНИЕ (ЕС) 2017/897 НА КОМИСИЯТА
   от 24 май 2017 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 май 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  99,7

                  TR

                  67,0

                  ZZ

                  83,4

                  0707 00 05

                  TR

                  84,9

                  ZZ

                  84,9

                  0709 93 10

                  TR

                  130,3

                  ZZ

                  130,3

                  0805 10 22 , 0805 10 24 , 0805 10 28

                  EG

                  53,1

                  MA

                  54,5

                  TR

                  48,9

                  ZA

                  91,0

                  ZZ

                  61,9

                  0805 50 10

                  AR

                  116,2

                  TR

                  153,8

                  ZA

                  150,8

                  ZZ

                  140,3

                  0808 10 80

                  AR

                  158,4

                  BR

                  117,1

                  CL

                  132,2

                  CN

                  145,5

                  NZ

                  153,3

                  ZA

                  107,8

                  ZZ

                  135,7

                  0809 29 00

                  TR

                  367,5

                  ZZ

                  367,5

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 1251/2012 на Комисията от 20 декември 2012 година за изменение на Регламент (ЕО) № 1183/2005 на Съвета за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго

text:
               21.12.2012

               BG

               Официален вестник на Европейския съюз

               L 352/42

         РЕГЛАМЕНТ ЗА ИЗПЪЛНЕНИЕ (ЕС) № 1251/2012 НА КОМИСИЯТА
   от 20 декември 2012 година
   за изменение на Регламент (ЕО) № 1183/2005 на Съвета за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1183/2005 на Съвета от 18 юли 2005 г. за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго (1), и по-специално член 9, параграф 1, буква а) от него,
   като има предвид, че:

               (1)

               В приложение I към Регламент (ЕО) № 1183/2005 се посочват физическите и юридическите лица, образуванията и органите, обхванати от замразяването на финансови средства и икономически ресурси съгласно регламента.

               (2)

               На 12 и 30 ноември 2012 г. Комитетът по санкциите към Съвета за сигурност на ООН добави трима души към списъка с лица и образувания, спрямо които се прилага замразяването на активи.

               (3)

               Адресът за изпращане на уведомления до Европейската комисия, посочен в приложение II към Регламент (ЕО) № 1183/2005, следва да бъде актуализиран.

               (4)

               Поради това приложения I и II към Регламент (ЕС) № 1183/2005 следва да бъдат съответно изменени.

               (5)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 1183/2005 се изменя, както следва:

               (1)

               Приложение I се изменя в съответствие с приложение I към настоящия регламент.

               (2)

               Приложение II се изменя в съответствие с приложение II към настоящия регламент.

         Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 декември 2012 година.

            За Комисията, от името на председателя,

            началникът на Службата за инструментите на външната политика

      (1)  ОВ L 193, 23.7.2005 г., стр. 1.

      ПРИЛОЖЕНИЕ I
      Приложение I към Регламент (ЕО) № 1183/2005 се изменя, както следва:
      Следните вписвания се добавят в глава „A. ФИЗИЧЕСКИ ЛИЦА“:

                  (a)

                     „Sultani Makenga (известен също като: a) полковник Sultani Makenga, б) Emmanuel Sultani Makenga. Дата на раждане: 25 декември 1973 г. Място на раждане: Rutshuru, Демократична република Конго. Гражданство: конгоанско. Друга информация: Военен лидер на групировката „Движение 23 март“ (Mouvement du 23 Mars (M23)), действаща в Демократична република Конго. Дата на определянето, посочено в член 5, параграф 1, буква б): 12.11.2012.“

                  (b)

                     „Baudoin Ngaruye Wa Myamuro (известен също като полковник Baudoin Ngaruye). Дата на раждане: 1978. Място на раждане: Lusamambo, територия Lubero, Демократична република Конго. Друга информация: Военен лидер на „Движение 23 март“ (М23) Номер във въоръжените сили на Демократична република Конго: 1-78-09-44621-80. Дата на определянето, посочено в член 5, параграф 1, буква б): 30.11.2012.“

                  (c)

                     „Innocent Kaina (известен също като: a) полковник Innocent Kaina, б) India Queen). Място на раждане: Bunagana, територия Rutshuru, Демократична република Конго. Дата на определянето, посочено в член 5, параграф 1, буква б): 30.11.2012.“

      ПРИЛОЖЕНИЕ II
      Приложение II към Регламент (ЕО) № 1183/2005 се изменя, както следва:
      Заглавието „Европейска общност“ и параграфът от заглавие „Европейска общност“ се заместват със следната глава и параграф:

         „Адрес за уведомления на Европейската комисия:

                     European Commission

                     Service for Foreign Policy Instruments (FPI)

                     Office EEAS 02/309

                     B-1049 Bruxelles/Brussel (Белгия)

                     Ел. поща: relex-sanctions@ec.europa.eu“


title: Регламент за изпълнение (ЕС) № 1352/2011 на Комисията от 20 декември 2011 година за изменение на Регламент (ЕО) № 1236/2005 на Съвета относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание

text:
               21.12.2011

               BG

               Официален вестник на Европейския съюз

               L 338/31

         РЕГЛАМЕНТ ЗА ИЗПЪЛНЕНИЕ (ЕС) № 1352/2011 НА КОМИСИЯТА
   от 20 декември 2011 година
   за изменение на Регламент (ЕО) № 1236/2005 на Съвета относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1236/2005 на Съвета от 27 юни 2005 г. относно търговията с някои стоки, които биха могли да бъдат използвани с цел прилагане на смъртно наказание, изтезания или други форми на жестоко, нечовешко или унизително отнасяне или наказание (1) и по-специално член 12, параграф 2 от него,
   като има предвид, че:

               (1)

               С Регламент (ЕО) № 1236/2005 се налага забрана за износ на стоки, които нямат друго практическо приложение освен с цел прилагане на смъртно наказание или на изтезания и други форми на жестоко, нечовешко или унизително отнасяне или наказание, и контрол на износа на някои стоки, които могат да бъдат използвани с такава цел. Регламентът зачита основните права и съблюдава принципите, признати в Хартата за основните права на Европейския съюз, по-специално зачитането и защитата на човешкото достойнство, правото на живот и забраната на изтезанията и на нечовешкото и унизително отношение или наказание.

               (2)

               В няколко неотдавнашни случая изнесени за трети страни лекарствени продукти са били отклонени и използвани за прилагането на смъртно наказание по-специално чрез поставянето на инжекция със смъртоносна доза. Съюзът не одобрява смъртното наказание при каквито и да е обстоятелства и полага усилия за премахването му в световен мащаб. Износителите възразиха, че не са участвали умишлено в това използване на продуктите, разработени от тях за медицинска употреба.

               (3)

               Следователно е необходимо списъкът със стоки, спрямо които се прилагат търговски ограничения, да бъде допълнен, за да се предотврати използването на лекарствени продукти за смъртно наказание и за да се гарантира, че всички износители на лекарствени продукти в Съюза спазват еднакви условия в това отношение. Съответните лекарствени продукти са разработени с цел анестезия и седация, поради което износът им следва да не бъде подложен на пълна забрана.

               (4)

               Необходимо е също така да се разшири забраната за търговия с електрошокови колани, като в обхвата ѝ се включат подобни устройства, носени върху тялото, като електрошокови ръкави и белезници, които имат същото действие като електрошоковите колани.

               (5)

               Необходимо е да се забрани търговията с палки с шипове, чието използване от силите на реда е недопустимо. Шиповете могат да предизвикат големи болки или страдание, но палките с шипове не се оказват по-ефективни в сравнение с обикновените палки за контрол на безредици или за самозащита, което означава, че причиняването на болки и страдание, предизвикани от шиповете, е проява на жестокост и не е абсолютно необходимо с цел контрол на безредици или самозащита.

               (6)

               След приемането на Регламент (ЕО) № 1236/2005 настъпиха промени в номерацията на някои части от Комбинираната номенклатура (КН), поради което съответните кодове по КН следва да бъдат изменени.

               (7)

               Мерките, предвидени в настоящия регламент, са в съответствие със становището на Комитета по общите правила за износ на продукти,

               (8)

               За да се гарантира, че предвидените в настоящия регламент мерки са ефективни, настоящият регламент трябва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение II и приложение III към Регламент (ЕО) № 1236/2005 се заменят съответно с текста на приложение I и приложение II по-долу.
   Член 2
   Настоящият регламент влиза в сила в деня на публикуването му в Официален вестник на Европейския съюз.

   Той не се прилага за продукти, изброени в точка 4.1 от приложение III, за които е била подадена декларация за износ преди влизането му в сила.

      Настоящият регламент е задължителен в своята цялост и се прилага пряко в държавите-членки в съответствие с Договорите.
      Съставено в Брюксел на 20 декември 2011 година.

            За Комисията

            Председател

         José Manuel BARROSO

      (1)  ОВ L 200, 30.7.2005 г., стр. 1.

      ПРИЛОЖЕНИЕ I

            „ПРИЛОЖЕНИЕ II

               Списък на стоките, посочени в членове 3 и 4

               Уводна бележка:

            „Кодовете по КН“ в настоящото приложение препращат към кодовете, посочени в част втора на приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1).
            Когато кодът по КН се предхожда от „ex“, обхванатите от Регламент (ЕО) № 1236/2005 стоки съставляват само част от обхвата на кода по КН и се определят както от описанието в настоящото приложение, така и от обхвата на кода по КН.

               Бележка: този списък на обхваща медицинско-техническите стоки

                        Код по КН

                        Описание

                        1.   Стоки, предназначени за екзекутиране на хора, както следва:

                        ex 4421 90 98
                        ex 8208 90 00

                                    1.1.

                                    Бесилки и гилотини

                        ex 8543 70 90
                        ex 9401 79 00
                        ex 9401 80 00
                        ex 9402 10 00
                        ex 9402 90 00

                                    1.2.

                                    Електрически столове, предназначени за екзекутиране на хора

                        ex 9406 00 38
                        ex 9406 00 80

                                    1.3.

                                    Херметични камери, изработени например от стомана или стъкло, предназначени за екзекутиране на хора чрез пускане на смъртоносен газ или вещество

                        ex 8413 81 00
                        ex 9018 90 50
                        ex 9018 90 60
                        ex 9018 90 84

                                    1.4.

                                    Автоматични системи за поставяне на инжекции, предназначени за екзекутиране на хора чрез поставяне на смъртоносно химическо вещество

                        2.   Стоки, предназначени за задържане на хора, както следва:

                        ex 8543 70 90

                                    2.1.

                                    Електрошокови устройства, предназначени да бъдат носени върху тялото от обездвижени лица, като колани, ръкави и белезници, предназначени за задържане на хора чрез прилагане на електрически шокове, които имат напрежение без товар, надвишаващо 10 000 V

                        3.   Преносими устройства, за които се твърди, че са предназначени за контрол на безредици, както следва:

                        ex 9304 00 00

                                    3.1.

                                    Палки или прътове от метал или друг материал, по чийто корпус са разположени метални шипове

         (1)  ОВ L 256, 7.9.1987 г., стр. 1.“

      ПРИЛОЖЕНИЕ II

            „ПРИЛОЖЕНИЕ III

               Списък на стоки, посочени в член 5

               Уводна бележка:

            „Кодовете по КН“ в настоящото приложение препращат към кодовете, посочени в част втора на приложение I към Регламент (ЕИО) № 2658/87 относно тарифната и статистическа номенклатура и Общата митническа тарифа.
            Когато кодът по КН се предхожда от „ex“, обхванатите от Регламент (ЕО) № 1236/2005 стоки съставляват само част от обхвата на кода по КН и се определят както от описанието в настоящото приложение, така и от обхвата на кода по КН.

                        Код по КН

                        Описание

                        1.   Стоки, предназначени за задържане на хора, както следва:

                        ex 9401 61 00
                        ex 9401 69 00
                        ex 9401 71 00
                        ex 9401 79 00
                        ex 9401 80 00
                        ex 9402 90 00
                        ex 9403 20 20
                        ex 9403 20 80
                        ex 9403 50 00
                        ex 9403 70 00
                        ex 9403 81 00
                        ex 9403 89 00

                                    1.1.

                                    Столове и плотове за задържане

                           Бележка:

                        Тази точка не се прилага за столове за задържане, предназначени за хора с увреждания

                        ex 7326 90 98
                        ex 8301 50 00
                        ex 3926 90 97

                                    1.2.

                                    Окови, вериги, букаи и белезници

                           Бележка:

                        Тази точка не се отнася за „обикновени белезници“. Обикновените белезници са белезници, които имат общ размер, включително веригата, измерен от външния ръб на едната халка до външния ръб на другата халка, между 150 и 280 mm, когато са заключени, и които не са били модифицирани, за да причиняват физическа болка или страдания.

                        ex 7326 90 98
                        ex 8301 50 00
                        ex 3926 90 97

                                    1.3.

                                    Вериги и винтове за стягане на палците, включително назъбени вериги

                        2.   Преносими устройства, предназначени за контрол на безредици или за самозащита, както следва:

                        ex 8543 70 90
                        ex 9304 00 00

                                    2.1.

                                    Преносими електрошокови устройства, включително, но не само електрошокови палки, електрошокови щитове, зашеметяващи оръжия и оръжия с електрошокови стрели, имащи напрежение без товар, надвишаващо 10 000 V

                                    1.

                                    Тази точка не се прилага за електрошокови колани и други устройства, както са описани в точка 2.1 от приложение II.

                                    2.

                                    Тази точка не се прилага за индивидуални електронни шокови устройства, когато техният потребител носи тези устройства със себе си за собствена защита.

                        3.   Преносимо оборудване за разпространяване на вещества, причиняващи временна недееспособност, с цел контрол на безредици или самозащита и свързаните с тях вещества, както следва:

                        ex 8424 20 00
                        ex 9304 00 00

                                    3.1.

                                    Преносими устройства, проектирани или модифицирани с цел контрол на безредици или самозащита чрез пускане или разпространяване на химическо вещество, причиняващо временна недееспособност

                           Бележка:

                        Тази точка не се прилага за индивидуални преносими устройства, дори ако съдържат химическо вещество, когато техният потребител носи тези устройства със себе си за собствена защита.

                        ex 2924 29 98

                                    3.2.

                                    Пеларгонова киселина ванилиламид (PAVA) (CAS 2444-46-4)

                        ex 2939 99 00

                                    3.3.

                                    Олеорезин капсикум (OC) (CAS 8023-77-6)

                        4.   Продукти, които могат да бъдат използвани за екзекутирането на хора чрез поставянето на инжекция със смъртоносна доза, както следва:

                        ex 2933 53 90
                        [a) до е)]
                        ex 2933 59 95
                        [ж) и з)]

                                    4.1.

                                    Анестетични агенти барбитурати с бързо и интермедиерно действие, които включват, но не се ограничават до:

                                                а)

                                                амобарбитал (CAS RN 57-43-2)

                                                б)

                                                натриева сол на амобарбитал (CAS RN 64-43-7)

                                                в)

                                                пентобарбитал (CAS RN 76-74-4)

                                                г)

                                                натриева сол на пентобарбитал (CAS 57-33-0)

                                                д)

                                                секобарбитал (CAS RN 76-73-3)

                                                е)

                                                натриева сол на секобарбитал (CAS RN 309-43-3)

                                                ж)

                                                тиопентал (CAS RN 76-75-5)

                                                з)

                                                натриева сол на тиопентал (CAS RN 71-73-8), познат също като натриев тиопентон

                           Бележка:

                        Тази точка се прилага и за продукти, съдържащи един от анестетичните агенти, посочени в списъка на анестетичните агенти барбитурати с бързо или интермедиерно действие.“


title: Регламент за изпълнение (ЕС) 2017/1847 на Комисията от 12 октомври 2017 година за одобрение на изменение в спецификацията на защитено наименование за произход или защитено географско указание [Dealurile Crișanei (ЗГУ)]

text:
               13.10.2017

               BG

               Официален вестник на Европейския съюз

               L 264/3

         РЕГЛАМЕНТ ЗА ИЗПЪЛНЕНИЕ (ЕС) 2017/1847 НА КОМИСИЯТА
   от 12 октомври 2017 година
   за одобрение на изменение в спецификацията на защитено наименование за произход или защитено географско указание [Dealurile Crișanei (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 99 от него,
   като има предвид, че:

               (1)

               Комисията разгледа заявлението за одобрение на изменение в спецификацията на защитеното географско указание „Dealurile Crișanei“, изпратено от Румъния в съответствие с член 105 от Регламент (ЕС) № 1308/2013.

               (2)

               В съответствие с изискванията на член 97, параграф 3 от Регламент (ЕС) № 1308/2013 Комисията публикува заявлението за одобрение на изменение в спецификацията в Официален вестник на Европейския съюз
                   (2).

               (3)

               Комисията не получи възражения по член 98 от Регламент (ЕС) № 1308/2013.

               (4)

               Поради това изменението в спецификацията следва да бъде одобрено съгласно член 99 от Регламент (ЕС) № 1308/2013.

               (5)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Dealurile Crișanei“ (ЗГУ).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 октомври 2017 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  ОВ C 197, 21.6.2017 г., стр. 12.


title: Регламент за изпълнение (ЕС) № 419/2012 на Комисията от 16 май 2012 година за изменение на Регламент за изпълнение (ЕС) № 562/2011 за приемане на план относно разпределянето между държавите членки на ресурси, начислими към бюджетната 2012 година, за снабдяването с храна от интервенционните складове в полза на най-нуждаещите се лица в Европейския съюз

text:
               17.5.2012

               BG

               Официален вестник на Европейския съюз

               L 130/14

         РЕГЛАМЕНТ ЗА ИЗПЪЛНЕНИЕ (ЕС) № 419/2012 НА КОМИСИЯТА
   от 16 май 2012 година
   за изменение на Регламент за изпълнение (ЕС) № 562/2011 за приемане на план относно разпределянето между държавите членки на ресурси, начислими към бюджетната 2012 година, за снабдяването с храна от интервенционните складове в полза на най-нуждаещите се лица в Европейския съюз
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, букви е) и ж) във връзка с член 4 от него,
   като взе предвид Регламент (ЕО) № 2799/98 на Съвета от 15 декември 1998 г. за определяне на агромонетарния режим на еврото (2), и по-специално член 3, параграф 2 от него,
   като има предвид, че:

               (1)

               Регламентът за изпълнение (ЕС) № 562/2011 на Комисията (3), както е изменен с Регламент за изпълнение (ЕС) № 208/2012 (4), определи крайните срокове за подаване на исканията за плащане и извършването на плащанията да бъдат 30 септември 2012 г. и съответно 15 октомври, и предвижда срокът за изпълнение на плана за разпределението за 2012 г. да изтече на 28 февруари 2013 г.

               (2)

               За да се даде възможност на държавите членки да използват ефикасно тези срокове, е необходимо да се предвиди възможност за предоставяне на авансови плащания за транспорта на продукти до складовете на благотворителните организации и за транспортните и административните разходи и разходите по съхранението, извършени от благотворителните организации, определени да разпределят продуктите. За да се гарантира ефикасното изпълнение на годишния план, същата възможност следва да бъде позволена за доставката на продукти в надлежно обосновани случаи. В допълнение е необходимо да бъде установено как и кога се изисква гаранция.

               (3)

               Като се вземе предвид нетърговският характер на определените организации, посочени в член 27, параграф 1 от Регламент (ЕО) № 1234/2007 г., на компетентните органи на държавите членки следва да бъдат предоставени правомощия да позволят използването на алтернативни гаранционни инструменти, когато се извършват авансови плащания към тези организации във връзка с техни административни и транспортни разходи и разходи по съхранението.

               (4)

               За счетоводни цели от държавите членки следва да се изисква да уведомяват Комисията за някои данни, свързани с авансовите плащания.

               (5)

               Поради това Регламент за изпълнение (ЕС) № 562/2011 следва да бъде съответно изменен.

               (6)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   В Регламент за изпълнение (ЕС) № 562/2011 се създава следният член 4а:

      „Член 4а
      1.   За целите на прилагане на годишния план за разпределение, посочен в член 1 от настоящия регламент, операторите, избрани в съответствие с член 4, параграфи 4 и 6 от Регламент (ЕС) № 807/2010 и определените организации, посочени в член 27, параграф 1 от Регламент (ЕО) № 1234/2007, могат да подадат до компетентния орган на засегнатата държава членка заявление за авансови плащания, свързани с разходите за транспорт на продукти до складовете на определените организации, посочени в член 27, параграф 7, втора алинея, буква а) от Регламент (ЕО) № 1234/2007, както и на административни и транспортни разходи и разходи по съхранението, посочени във втора алинея, буква б) от същия член. В надлежно обосновани случаи държавите членки могат също така да предоставят авансови плащания, свързани с разходите за доставка на продуктите на операторите, избрани в съответствие с член 4, параграф 4 от Регламент (ЕС) № 807/2010, при условие че, в степен удовлетворителна за засегнатите държави членки, тези оператори докажат, че преди 15 октомври 2012 г.:

                  а)

                  са поели правно обвързващи ангажименти за изпълнението на операцията,

                  б)

                  са напреднали значително с изпълнението на операцията и

                  в)

                  са предприели всички необходими мерки, за да се гарантира, че изпълнението ще завърши не по-късно от 28 февруари 2013 г.

            2.   Компетентните органи могат да отпуснат авансови плащания до 100 % от сумата, за която е подадено заявление, при условие че е предоставена гаранция, равна на 110 % от авансовото плащане, посочено в параграф 1. В случай на оператори, избрани в съответствие с член 4, параграф 4 от Регламент (ЕС) № 807/2010, гаранцията, посочена в същия член, се счита за достатъчна за целите на настоящия член.
      3.   За целите на параграф 2 се прилага Регламент за изпълнение (ЕС) № 282/2012 на Комисията (5).
      4.   В случая на определените организации, посочени в параграф 1, разплащателната агенция може да приеме писмена гаранция от публичен орган в съответствие с приложимите в държавите членки разпоредби, покриваща сума, равна на посочения в параграф 2 процент, при условие че този публичен орган се задължава да изплати сумата, покрита от гаранцията, в случай че правото за получаване на платения аванс не се установи. Държавите членки могат също така да предвидят инструмент с равностоен ефект в съответствие с разпоредбите, прилагани в държавите членки, при условие че той осигурява възстановяването на отпуснатото авансово плащане, когато правото на неговото получаване не се установи.
      5.   Не по-късно от 15 януари 2013 г. държавите членки уведомяват Комисията за общия размер на извършените до 15 октомври 2012 г. в съответствие с параграф 2 и все още неуравнени авансови плащания, свързани с операции, които все още не са завършени от крайните бенефициери.

   Член 2
   Настоящият регламент влиза в сила на третия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 май 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 349, 24.12.1998 г., стр. 1.

      (3)  ОВ L 152, 11.6.2011 г., стр. 24.

      (4)  ОВ L 72, 10.3.2012 г., стр. 32.

      (5)  ОВ L 92, 30.3.2012 г., стр. 4.“